Návrh na zvýšenie základného imania 
Nemocnice svätého Michala, a. s., Cintorínska 16, 812 72 Bratislava
peňažným vkladom štátu

Ministerstvo vnútra Slovenskej republiky (ďalej len “Ministerstvo vnútra“) predkladá na rokovanie vlády Slovenskej republiky návrh zvýšenie základného imania Nemocnice svätého Michala, a. s., Cintorínska 16, 812 72 Bratislava peňažným vkladom.

Ministerstvo vnútra, v súlade s uznesením vlády Slovenskej republiky č. 915                   z 10. decembra 2008, v mene Slovenskej republiky založilo akciovú spoločnosť Nemocnica svätého Michala a. s. so 100 % účasťou štátu. Predmetom vkladu do Nemocnice svätého Michala, a. s., Cintorínska 16, 812 72 Bratislava bol nepeňažný vklad hnuteľných a nehnuteľných vecí vo vlastníctve štátu. 

Vláda Slovenskej republiky svojím uznesením č. 916 z 10. decembra 2008 schválila materiál „Návrh na zlúčenie Nemocnice svätého Michala s Nemocnicou Ministerstva obrany SR“, v ktorom je odôvodnená potreba dostavby budovy Nemocnice svätého Michala, a. s. na Cintorínskej ul. v Bratislave. Nemocnica svätého Michala, a. s. po zlúčení s Nemocnicou Ministerstva obrany SR bude zabezpečovať plnenie špecifických výkonov zdravotnej starostlivosti pre rezorty vnútra a obrany a v neposlednom rade aj výkony zdravotnej starostlivosti širokej verejnosti, na ktoré v súčasnosti nie sú vytvorené optimálne podmienky. Príprava dostavby si vyžaduje finančné krytie na zabezpečenie vybraných činností vo výstavbe, ktoré spočívajú najmä:

•	v zabezpečení prieskumu a posudzovania vplyvov na životné prostredie, hydrogeologický a geologický prieskum, hluková štúdia, geodetické zameranie,  statické posúdenie a pod.,
•	vo vyhotovení nevyhnutnej dokumentácie pre odstraňovanie objektov prekážajúcich dostavbe budovy, dokumentáciu pre odborné vedenie prác a bezpečnosti podľa podmienok vyplývajúcich zo všeobecných technických požiadaviek na výstavbu a podmienok pre archivovanie dokumentácie,
•	asanácia objektov a likvidácia sute, vrátane všetkých s tým súvisiacich prác pre uvoľnenie plochy budúceho staveniska,
•	vo vpracovaní územnoplánovacích podkladov pre vypracovanie dokumentácie potrebnej na vydanie územného rozhodnutia,
•	vo vypracovaní projektu potrebného na vydanie stavebného povolenia vrátane statických a dynamických výpočtov konštrukcií stavby,
•	v zabezpečení inžinierskej činnosti pre územné konanie a stavebné konanie.

Vzhľadom k tomu, že Nemocnica svätého Michala, a. s. bola založená 31. 12. 2008 iba nepeňažným vkladom, nemá na zabezpečenie uvedených činností vlastné finančné zdroje. Okrem toho momentálna ekonomická situácia na trhu s nehnuteľnosťami je taká, že výška výnosov z odpredaja prebytočného majetku, z ktorých sa má dostavba realizovať, nepokryje všetky náklady na projekt. 

Ministerstvo vnútra predkladá na rokovanie vlády návrh na zvýšenie základného imania Nemocnice svätého Michala, a. s. peňažným vkladom vo výške 3 500 000,00 EUR.  Zvýšenie základného imania sa uskutoční podľa príslušných ustanovení Obchodného zákonníka a to bez verejnej výzvy na upisovanie akcií.

 Zvýšenie základného imania sa vykoná vydaním jednej (1) novej akcie znejúcej na meno s menovitou hodnotou vo výške 3 500 000,00 EUR. Táto akcia nebude verejne obchodovateľná a bude zaknihovaná v Centrálnom depozitári cenných papierov SR, a. s..

Navrhovaný postup zvýšenia základného imania Nemocnice svätého Michala, a. s. je potrebné hodnotiť z pohľadu aktuálnej potreby dostavby budovy Nemocnice svätého Michala, a. s. aby sa mohli uvoľniť súčasne užívané priestory na ul. Fraňa Kráľa v Bratislave a priestory užívané Nemocnicou Ministerstva obrany SR na ceste na Červený most v Bratislave.
	
Realizáciou peňažného vkladu do základného imania sa zvýši hodnota podielu Slovenskej republiky v spoločnosti Nemocnica svätého Michala, a. s. o hodnotu vloženého peňažného vkladu. Uvedený postup nebude mať dopad na štátny rozpočet. Finančné prostriedky budú alokované z rozpočtovej kapitoly Ministerstva vnútra Slovenskej republiky.

Zvýšenie základného imania spoločnosti Nemocnica svätého Michala, a. s. peňažným vkladom zo štátnych finančných aktív bolo posúdené aj z pohľadu štátnej pomoci. Realizáciou zvýšenia základného imania bude dodržaný princíp trhového investora a z tohto dôvodu nepôjde o štátnu pomoc, pretože tento kapitál zodpovedá novým investičným potrebám a výdavkom priamo s ním spojenými v súvislosti s dostavbou novej budovy Nemocnice svätého Michala, a. s..